title: A Tanács 2014/220/KKBP határozata (2014. április 15.) az Európai Uniónak a mali fegyveres erők kiképzéséhez hozzájáruló katonai missziójáról (EUTM Mali) szóló 2014/34/KKBP határozat módosításáról

text:
               16.4.2014

               HU

               Az Európai Unió Hivatalos Lapja

               L 113/27

         A TANÁCS 2014/220/KKBP HATÁROZATA
   (2014. április 15.)
   az Európai Uniónak a mali fegyveres erők kiképzéséhez hozzájáruló katonai missziójáról (EUTM Mali) szóló 2014/34/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 42. cikke (4) bekezdésére, valamint 43. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2013. január 17-én elfogadta az Európai Uniónak a mali fegyveres erők kiképzéséhez hozzájáruló katonai missziójáról (EUTM Mali) szóló 2013/34/KKBP határozatot (1).

               (2)

               A Tanács 2013. február 18-án elfogadta az EUTM Mali elindításáról szóló 2013/87/KKBP határozatot (2).

               (3)

               A Politikai és Biztonsági Bizottság 2013. december 17-én az EUTM Mali megbízatásának két évvel, 2016. május 18-ig történő meghosszabbítását javasolta.

               (4)

               Meg kell határozni továbbá az EUTM Mali-val kapcsolatos kiadások fedezésére szánt pénzügyi referenciaösszeget a 2014. május 19-től2016. május 18-ig terjedő időszakra.

               (5)

               A 2013/34/KKBP határozatot ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2013/34/KKBP határozat a következőképpen módosul:

               1.

               a 10. cikk (2) bekezdésének helyébe a következő szöveg lép:
               „(2)   Az EUTM Mali közös költségeire vonatkozó pénzügyi referenciaösszeg a 2014. május 19-től2016. május 18-ig terjedő időszakra 27 700 000 EUR. A 2011/871/KKBP határozat 25. cikkének (1) bekezdésében említett referenciaösszeg százalékos aránya 0 %.”;

               2.

               a 12. cikk (2) bekezdésének helyébe a következő szöveg lép:
               „(2)   Az EUTM Mali megbízatása 2016. május 18-án ér véget.”.

         2. cikk
   Ez a határozat az elfogadásának napján lép hatályba.

      Kelt Luxembourgban, 2014. április 15-én.

            a Tanács részéről

            az elnök

         C. ASHTON

      (1)  A Tanács 2013. január 17-i 2013/34/KKBP határozata az Európai Uniónak a mali fegyveres erők kiképzéséhez hozzájáruló katonai missziójáról (EUTM Mali) (HL L 14., 2013.1.18., 19. o.).

      (2)  A Tanács 2013. február 18-i 2013/87/KKBP határozata az Európai Uniónak a mali fegyveres erők kiképzéséhez hozzájáruló katonai missziója (EUTM Mali) elindításáról (HL L 46., 2013.2.19., 27. o.).


title: 2007/798/EK: A Tanács határozata ( 2007. november 22. ) az Európai Közösség és a Mozambiki Köztársaság közötti halászati partnerségi megállapodás ideiglenes alkalmazásáról szóló, levélváltás formájában létrejött megállapodás megkötéséről

text:
               17.12.2007

               HU

               Az Európai Unió Hivatalos Lapja

               L 331/31

         A TANÁCS HATÁROZATA
   (2007. november 22.)
   az Európai Közösség és a Mozambiki Köztársaság közötti halászati partnerségi megállapodás ideiglenes alkalmazásáról szóló, levélváltás formájában létrejött megállapodás megkötéséről
   (2007/798/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 300. cikke (2) bekezdésére, összefüggésben a 37. cikkével,
   tekintettel a Bizottság javaslatára,
   mivel:

               (1)

               A Közösség és a Mozambiki Köztársaság tárgyalást folytatott egy halászati partnerségi megállapodásról, amely a közösségi hajók számára halászati lehetőségeket biztosít Mozambik halászati övezetében.

               (2)

               A tárgyalások eredményeként a felek 2006. december 21-én parafálták az Európai Közösség és a Mozambiki Köztársaság közötti új halászati partnerségi megállapodást (a továbbiakban: a partnerségi megállapodás).

               (3)

               A partnerségi megállapodás hatályon kívül helyezi az Európai Közösség és a Mozambiki Köztársaság közötti, a 2329/2003/EK tanácsi rendelettel (1) jóváhagyott halászati megállapodást.

               (4)

               A közösségi hajók által végzett halászati tevékenységek folytonosságának biztosítása érdekében elengedhetetlen a partnerségi megállapodás mielőbbi alkalmazása. A felek ezért parafáltak egy levélváltás formájában létrejött megállapodást a partnerségi megállapodás 2007. január 1-jétől történő ideiglenes alkalmazásáról.

               (5)

               A Közösségnek érdekében áll a levélváltás formájában létrejött megállapodás jóváhagyása.

               (6)

               Meg kell határozni a halászati lehetőségek tagállamok közötti elosztásának kulcsát,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és a Mozambiki Köztársaság közötti halászati partnerségi megállapodás ideiglenes alkalmazásáról szóló, levélváltás formájában létrejött megállapodás (a továbbiakban: a levélváltás formájában létrejött megállapodás) a Közösség nevében jóváhagyásra kerül.
   A levélváltás formájában létrejött megállapodás és a partnerségi megállapodás szövegét csatolták e határozathoz.
   2. cikk
   A partnerségi megállapodás jegyzőkönyve által rögzített halászati lehetőségek a tagállamok között a következő kulcs szerint kerülnek elosztásra:

               Halászati kategória

               Hajó típusa

               Tagállam

               Engedélyek

               Tonhalhalászat

               Erszényes kerítőhálós hajók

               Spanyolország:

               23

               Franciaország:

               20

               Olaszország:

               1

               Tonhalhalászat

               Horogsoros hajók

               Spanyolország:

               23

               Franciaország:

               11

               Portugália:

               9

               Egyesült Királyság

               2

         Ha e tagállamok halászatiengedély-kérelmei nem merítik ki a partnerségi megállapodás jegyzőkönyvében megállapított halászati lehetőségeket, a Bizottság figyelembe veheti bármely más tagállam halászatiengedély-kérelmét is.
   3. cikk
   Azon tagállamok, amelyek hajói a levélváltás formájában létrejött megállapodás keretében halásznak, a közösségi halászhajók harmadik országok vizein és a nyílt tengeren való fogásainak megfigyelése tekintetében a 2847/93/EGK tanácsi rendelet részletes alkalmazási szabályainak megállapításáról szóló, 2001. március 14-i 500/2001/EK bizottsági rendelettel (2) összhangban értesítik a Bizottságot a mozambiki halászati övezetben fogott egyes halállományok mennyiségéről.
   4. cikk
   A Tanács elnöke felhatalmazást kap arra, hogy kijelölje a levélváltás formájában létrejött megállapodásnak a Közösséget jogilag kötelező aláírására jogosult személy(eke)t.

      Kelt Brüsszelben, 2007. november 22-én.

            a Tanács részéről

            az elnök

         M. PINHO

      (1)  A Tanács 2003. december 22-i 2329/2003/EK rendelete az Európai Közösség és a Mozambiki Köztársaság közötti halászati megállapodás megkötéséről (HL L 345., 2003.12.31., 43. o.).

      (2)  HL L 73., 2001.3.15., 8. o.

   MEGÁLLAPODÁS
   levélváltás formájában az Európai Közösség és a Mozambiki Köztársaság közötti halászati partnerségi megállapodás ideiglenes alkalmazásáról
   Tisztelt Uram!
   Hivatkozással az egyrészről az Európai Közösség és másrészről a Mozambiki Köztársaság között létrejött, 2006. december 21-én parafált halászati megállapodásra, ideértve a megállapodáshoz csatolt, a halászati lehetőségeknek és a pénzügyi ellentételezésnek a 2007. január 1-jétől–2011. december 31-ig terjedő időszakra történő megállapításáról szóló jegyzőkönyvet, mellékleteket és függelékeket, megtiszteltetés számomra tájékoztatni Önt arról, hogy Mozambik kormánya 2007. január 1-jei hatállyal kész ideiglenesen alkalmazni a megállapodást annak 17. cikkével összhangban történő hatálybalépéséig, feltéve, hogy az Európai Közösség is kész hasonlóképpen cselekedni.
   E megállapodás azon az egyetértésen alapul, hogy a jegyzőkönyv 2. cikkében meghatározott pénzügyi ellentételezés első részletének kifizetésére legkésőbb 2007. október 31-ig sor kerül.
   Lekötelezne, ha megerősítené, hogy az Európai Közösség egyetért a megállapodás ideiglenes alkalmazásával.
   Kérem, fogadja megkülönböztetett nagyrabecsülésem kifejezését.

      Mozambik kormánya részéről

   Tisztelt Uram!
   Megtiszteltetés számomra, hogy igazolhatom mai napon kelt levelének kézhezvételét, amely a következőképpen szól:

      „Hivatkozással az egyrészről az Európai Közösség és másrészről a Mozambiki Köztársaság között létrejött, 2006. december 21-én parafált partnerségi megállapodásra, ideértve a megállapodáshoz csatolt, a halászati lehetőségeknek és a pénzügyi ellentételezésnek a 2007. január 1-jétől–2011. december 31-ig terjedő időszakra történő megállapításáról szóló jegyzőkönyvet, mellékleteket és függelékeket, megtiszteltetés számomra tájékoztatni Önt arról, hogy Mozambik kormánya 2007. január 1-jei hatállyal kész ideiglenesen alkalmazni a megállapodást annak 17. cikkével összhangban történő hatálybalépéséig, feltéve, hogy az Európai Közösség is kész hasonlóképpen cselekedni.
      E megállapodás azon az egyetértésen alapul, hogy a jegyzőkönyv 2. cikkében meghatározott pénzügyi ellentételezés első részletének kifizetésére legkésőbb 2007. október 31-ig sor kerül.
      Lekötelezne, ha megerősítené azt, hogy az Európai Közösség egyetért a megállapodás ideiglenes alkalmazásával.”

   Megtiszteltetés számomra, hogy megerősíthetem: az Európai Közösség egyetért a megállapodás ideiglenes alkalmazásával.
   Kérem, fogadja megkülönböztetett nagyrabecsülésem kifejezését.

      az Európai Közösség részéről

   MEGÁLLAPODÁS
   halászati partnerségről az Európai Közösség és a Mozambiki Köztársaság között
   AZ EURÓPAI KÖZÖSSÉG, a továbbiakban: a Közösség,
   és
   A MOZAMBIKI KÖZTÁRSASÁG, a továbbiakban: Mozambik,
   a továbbiakban együtt: a felek,
   FIGYELEMBE VÉVE a Közösség és Mozambik közötti – különösen a Cotonoui Megállapodás keretében megvalósuló – szoros munkakapcsolatot és a feleknek e kapcsolat elmélyítésére irányuló kölcsönös óhaját,
   FIGYELEMBE VÉVE a két fél azon kívánságát, hogy az együttműködés révén előmozdítsa a halászati erőforrások felelősségteljes kiaknázását,
   TEKINTETTEL az Egyesült Nemzetek tengerjogi egyezményének rendelkezéseire,
   FELISMERVE, hogy Mozambik az Egyesült Nemzetek tengerjogi egyezményének megfelelően az alapvonaltól számított 200 tengeri mérföldig terjedő övezetben felségjogot és joghatóságot gyakorol,
   AZZAL A SZÁNDÉKKAL, hogy alkalmazzák az azon regionális szervezetek által meghozott döntéseket és ajánlásokat, amelyeknek a felek tagjai,
   TUDATÁBAN a FAO 1995. évi konferenciáján elfogadott, a felelősségteljes halgazdálkodás magatartási kódexében megállapított elvek fontosságának,
   AZZAL A SZÁNDÉKKAL, hogy az élő tengeri erőforrások hosszú távú védelmére és fenntartható kiaknázásának biztosítására kölcsönös érdekük szerint együttműködjenek a felelősségteljes halászat bevezetésének előmozdításában,
   MEGGYŐZŐDVE ARRÓL, hogy ezen együttműködésnek olyan – akár együttesen, akár külön-külön megtett – kezdeményezések és intézkedések formájában kell megvalósulnia, amelyek kiegészítik egymást, biztosítva a szakpolitikák összehangoltságát, valamint az erőfeszítések szinergiáját,
   AZZAL AZ ELHATÁROZÁSSAL, hogy a felek az említett együttműködés céljából kialakítják a mozambiki halászati politika végrehajtásához szükséges párbeszédet, és abba bevonják a civil társadalom szereplőit,
   AZZAL AZ ÓHAJJAL, hogy meghatározzák a közösségi hajók által Mozambik vizein végzett halászati tevékenységek, valamint az e vizeken a felelősségteljes halászat céljára nyújtott közösségi támogatás irányadó feltételeit,
   AZZAL AZ ELHATÁROZÁSSAL, hogy a két fél társaságai közötti együttműködés előmozdításával szorosabbra fűzzék a gazdasági együttműködést a halászati ágazatban és a kapcsolódó tevékenységek terén,
   A KÖVETKEZŐKBEN ÁLLAPODNAK MEG:
   1. cikk
   Hatály
   E megállapodás a következők tekintetében irányadó elveket, szabályokat és eljárásokat határozza meg:

               —

               gazdasági, pénzügyi, műszaki és tudományos együttműködés a halászati ágazatban a felelősségteljes halászatnak a mozambiki halászati övezetekben való előmozdítása, a halászati erőforrások védelmének és fenntartható kiaknázásának biztosítása, valamint Mozambik halászati ágazatának fejlesztése céljából,

               —

               a közösségi halászhajók Mozambik halászati övezetébe történő bejutásának feltételei,

               —

               a Mozambik halászati övezetében folytatott halászat ellenőrzésének módjaira vonatkozó együttműködés, a fenti szabályok és feltételek betartásának, a halállományok védelmére és az ezekkel való gazdálkodásra vonatkozó intézkedések hatékonyságának, valamint a jogellenes, be nem jelentett és szabályozatlan halászat megakadályozásának biztosítására,

               —

               az üzemeltetők közötti partnerség, amelynek célja a halászati ágazatban a gazdasági tevékenységek és az ahhoz kapcsolódó tevékenységek közös érdekből történő fejlesztése.

         2. cikk
   Fogalommeghatározások
   E megállapodás alkalmazásában:

               a)

               „mozambiki hatóságok”: a Mozambiki Köztársaság Halászati Minisztériuma;

               b)

               „közösségi hatóságok”: az Európai Bizottság;

               c)

               „mozambiki halászati övezet”: Mozambik tengeri vizei, amelyeken engedélyezett a halászat;

               d)

               „halászhajó”: bármely olyan hajó, amelyet a mozambiki törvények értelmében halászatra használnak;

               e)

               „közösségi hajó”: a Közösség valamely tagállamának lobogója alatt hajózó és a Közösségben lajstromozott halászhajó;

               f)

               „vegyes bizottság”: a Közösség és Mozambik képviselőiből álló bizottság, az e megállapodás 9. cikkében meghatározottak szerint;

               g)

               „átrakodás”: a halászhajón lévő fogás egy részének vagy egészének áttétele egy másik halászhajóra valamely kikötő területén;

               h)

               „hajótulajdonos”: bármely, a halászhajóért jogilag felelős személy, aki a hajó által végzett tevékenységeket irányítja és ellenőrzi;

               i)

               „AKCS-tengerészek”: azok a tengerészek, akik valamely, a Cotonoui Megállapodást aláíró nem európai ország állampolgárai.

         3. cikk
   Az e megállapodás végrehajtásának elvei és célkitűzései
   (1)   A felek vállalják, hogy Mozambik vizein előmozdítják a felelősségteljes halászatot a felelősségteljes halgazdálkodás FAO által elfogadott magatartási kódexében előírt elvek és az e vizeken halászó különböző flották közötti megkülönböztetésmentesség elve alapján.
   (2)   A felek együttműködnek a mozambiki kormány által elfogadott halászati ágazati politika végrehajtása eredményeinek nyomon követésére, valamint az intézkedések, programok és cselekvések értékelésére, továbbá e célból politikai párbeszédet alakítanak ki a halászati ágazatban. Az értékelések eredményeit az e megállapodás 9. cikkében meghatározott vegyes bizottság elemzi.
   (3)   A felek vállalják, hogy e megállapodást a felelősségteljes gazdasági és társadalmi kormányzás elveivel összhangban hajtják végre a tengeri erőforrások állapotának megőrzésére is figyelemmel.
   (4)   A mozambiki és/vagy AKCS-tengerészek közösségi hajókon történő alkalmazása tekintetében a Nemzetközi Munkaügyi Szervezetnek (ILO) az alapvető munkahelyi elvekről és jogokról szóló nyilatkozata az irányadó, amely teljes mértékben alkalmazandó a megfelelő szerződésekhez való jog és a munkavégzés általános feltételei vonatkozásában. Ez különösen vonatkozik az egyesülési szabadságra, a munkavállalók kollektív tárgyaláshoz való jogának hathatós elismerésére, valamint a foglalkoztatásból eredő hátrányos megkülönböztetés felszámolására. A közösségi hajók fedélzetén lévő nem mozambiki AKCS-tengerészek azonos feltételek mellett dolgoznak.
   (5)   A felek konzultálnak egymással bármely olyan döntés meghozatala előtt, amely befolyásolhatja a közösségi hajóknak az e megállapodás keretében végzendő tevékenységeit.
   4. cikk
   Tudományos együttműködés
   (1)   E megállapodás alkalmazási időszaka alatt a Közösség és a mozambiki hatóságok figyelemmel kísérik a mozambiki halászati övezet erőforrásainak állapotában bekövetkező változásokat.
   (2)   A felek vállalják, hogy a közös tudományos munkacsoport vagy az érintett nemzetközi szervezetek keretében konzultálnak egymással az Indiai-óceán élő erőforrásainak kezelése és védelme, illetve a vonatkozó tudományos kutatásban való együttműködés céljából.
   (3)   A két fél a (2) bekezdésben említett konzultáció alapján konzultációt folytat egymással a 9. cikkben előírt vegyes bizottság keretében, és közösen fogad el olyan, a halállományok fenntartható kezelésére irányuló védelmi intézkedéseket, amelyek befolyásolják a közösségi hajók tevékenységeit.
   5. cikk
   A közösségi hajók hozzáférése a mozambiki halászterületekhez
   (1)   Mozambik vállalja, hogy e megállapodással összhangban – ideértve annak jegyzőkönyvét és mellékletét – halászati övezetében a közösségi hajók számára engedélyezi halászati tevékenységek végzését.
   (2)   Az e megállapodás által szabályozott halászati tevékenységekre Mozambik hatályos törvényei és rendelkezései vonatkoznak. A mozambiki hatóságok értesítik a Közösséget e jogszabályok bármilyen módosításáról.
   (3)   Mozambik vállalja, hogy minden szükséges intézkedést meghoz a jegyzőkönyvben szereplő, a halászatra vonatkozó ellenőrzési rendelkezések hathatós alkalmazásáért. A közösségi hajók együttműködnek az ilyen ellenőrzések elvégzéséért felelős mozambiki hatóságokkal.
   (4)   A Közösség vállalja, hogy megtesz minden szükséges lépést annak érdekében, hogy hajói megfeleljenek e megállapodás rendelkezéseinek és a Mozambik halászati övezetében folytatott halászatra irányadó jogszabályoknak.
   6. cikk
   Engedélyek
   (1)   A közösségi hajók csak akkor halászhatnak Mozambik halászati övezetében, ha a fedélzetükön rendelkezésükre áll az e megállapodás és a hozzá csatolt jegyzőkönyv alapján, Mozambik által kiállított érvényes halászati engedély eredeti vagy másolati példánya.
   (2)   A hajók halászati engedélyének megszerzésére vonatkozó eljárást, a hajótulajdonosok által fizetendő díjakat és a fizetési módokat a jegyzőkönyv melléklete határozza meg.
   7. cikk
   Pénzügyi ellentételezés
   (1)   A Közösség pénzügyi ellentételezést nyújt Mozambiknak a jegyzőkönyvben és a mellékletekben megállapított körülményekkel és feltételekkel összhangban. Ez az egyszeri ellentételezés két elemből áll, nevezetesen:

               a)

               a közösségi hajóknak a mozambiki vizekhez és tengeri erőforrásokhoz való hozzáféréséért fizetett ellentételezés; valamint

               b)

               a felelősségteljes halászat előmozdítására és a mozambiki vizek halászati erőforrásainak fenntartható kiaknázására irányuló közösségi pénzügyi támogatás.

         (2)   A pénzügyi ellentételezésnek az (1) bekezdés a) pontjában említett elemét a felek által a jegyzőkönyvvel összhangban történt közös megegyezéssel azonosított, a mozambiki kormány által meghatározott halászati ágazati politikával összefüggésben elérendő célkitűzésekkel, valamint a halászati politika végrehajtására vonatkozó éves és többéves programmal összhangban határozzák meg és kezelik.
   (3)   A Közösség által nyújtott pénzügyi ellentételezés kifizetése évente, a jegyzőkönyvben megállapított szabályok alapján, valamint e megállapodásnak és jegyzőkönyvnek az összeg következő okok miatt történő esetleges módosítására vonatkozó rendelkezéseire figyelemmel történik:

               a)

               a természeti jelenségektől eltérő súlyos körülmények, amelyek a mozambiki vizeken megakadályozzák a halászati tevékenységek végzését;

               b)

               a közösségi hajóknak nyújtott halászati lehetőségek közös megállapodással történő csökkentése az érintett állományok kezelése céljából, amennyiben a rendelkezésre álló legjobb tudományos szakvélemény alapján az erőforrások fenntartható védelme és kiaknázása érdekében azt szükségesnek ítélik;

               c)

               a közösségi hajóknak nyújtott halászati lehetőségeknek a felek közös megegyezésével történő növelése, amennyiben a rendelkezésre álló legjobb tudományos szakvélemény megerősíti, hogy az erőforrások állapota ezt lehetővé teszi;

               d)

               a mozambiki halászati ágazati politika végrehajtására nyújtott közösségi pénzügyi támogatás feltételeinek átértékelése, amennyiben a mindkét fél által megállapított éves és többéves programozási eredmények ezt indokolttá teszik;

               e)

               e megállapodásnak a 12. cikk szerinti felmondása;

               f)

               e megállapodás alkalmazásának a 13. cikk rendelkezései szerinti felfüggesztése.

         8. cikk
   Az együttműködés előmozdítása a gazdasági szereplők között és a civil társadalom szintjén
   (1)   A felek ösztönzik a gazdasági, tudományos és műszaki együttműködést a halászati ágazatban és a kapcsolódó ágazatokban. A felek az e célból esetlegesen meghozandó különféle intézkedések összehangolása érdekében konzultálnak egymással.
   (2)   A felek vállalják, hogy előmozdítják a halászati technikákra és a halászeszközökre, a halászati termékek tartósítására és ipari feldolgozására vonatkozó információk cseréjét.
   (3)   A felek törekednek arra, hogy az üzlet- és a beruházásfejlesztés számára kedvező környezet kialakításának ösztönzésével műszaki, gazdasági és kereskedelmi téren kedvező feltételeket teremtsenek a felek vállalkozásai közötti kapcsolatok előmozdításához.
   (4)   A felek vállalják, hogy a mozambiki és a közösségi gazdasági szereplők körében olyan tervet és intézkedéseket hajtanak végre, amelyek a közösségi hajók Mozambikban történő halkirakodásának előmozdítására irányulnak.
   (5)   A felek különösen a közös érdekeket képviselő közös vállalkozások létrehozását ösztönzik a mozambiki és közösségi jogszabályok szigorú betartása mellett.
   9. cikk
   Vegyes bizottság
   (1)   E megállapodás alkalmazásának ellenőrzése érdekében vegyes bizottság jön létre. A vegyes bizottság a következő feladatokat látja el:

               a)

               a megállapodás végrehajtásának, értelmezésének és alkalmazásának ellenőrzése és különösen a 7. cikk (2) bekezdésében említett éves és többéves programozás meghatározása, illetve végrehajtásának értékelése;

               b)

               a közös érdekbe tartozó, halászattal kapcsolatos kérdések megválaszolásához szükséges kapcsolatok biztosítása;

               c)

               fórumként való eljárás az e megállapodás értelmezéséből vagy alkalmazásából eredő viták békés rendezéséhez;

               d)

               szükség esetén a halászati lehetőségek és következésképpen a pénzügyi ellentételezés mértékének újraértékelése;

               e)

               bármely más, a felek által közös megegyezéssel megállapított feladat.

         (2)   A vegyes bizottság a jelen megállapodás 4. cikkében említett tudományos konzultáció eredményeinek függvényében gyakorolja feladatköreit.
   (3)   A vegyes bizottság évente legalább egyszer, a Közösségben és Mozambikban felváltva ülésezik, és az ülésen az annak otthont adó fél elnököl. Bármelyik fél kérésére rendkívüli ülést tartanak.
   10. cikk
   A megállapodás hatálya alá tartozó földrajzi terület
   Ezt a megállapodást egyrészt azokon a területeken kell alkalmazni, amelyeken az Európai Közösséget létrehozó szerződés – az említett Szerződésben meghatározott feltételekkel – alkalmazandó, másrészt Mozambik területén.
   11. cikk
   Időtartam
   E megállapodás a hatálybalépésétől számított öt évig alkalmazandó; a megállapodás további ötéves időszakokra megújítható, kivéve, ha azt a 12. cikkel összhangban felmondják.
   12. cikk
   Felmondás
   (1)   E megállapodást bármelyik fél felmondhatja olyan, természeti jelenségektől eltérő súlyos körülmények esetén, amelyekre a felek egyikének sincs érdemleges befolyása, és amelyek a mozambiki vizeken megakadályozzák a halászati tevékenységek végzését. Ezenkívül a megállapodást bármelyik fél felmondhatja a következő esetekben: az érintett állományok leépülése, annak felfedezése, hogy a közösségi hajóknak nyújtott halászati lehetőségek kiaknázása csak kis mértékben valósítható meg, vagy a jogellenes, be nem jelentett vagy szabályozatlan halászat elleni küzdelem tekintetében tett kötelezettségvállalások betartásának valamelyik fél általi elmulasztása esetén.
   (2)   Az érintett fél a kezdeti időszak, vagy minden további időszak lejárati időpontja előtt legalább hat hónappal írásban értesíti a másik felet a megállapodás felmondására vonatkozó szándékáról.
   (3)   A (2) bekezdésben említett értesítés elküldése után a felek konzultációt kezdenek.
   (4)   A 7. cikkben említett pénzügyi ellentételezés kifizetése a felmondás hatálybalépésének évében arányosan és időarányosan csökken.
   13. cikk
   Felfüggesztés
   (1)   E megállapodás alkalmazása a megállapodásban megállapított rendelkezések alkalmazása tekintetében fellépő súlyos nézeteltérés esetén bármelyik fél kezdeményezésére felfüggeszthető. Az érdekelt félnek a felfüggesztésre vonatkozó szándékát írásban, legalább három hónappal a felfüggesztés hatálybalépésének időpontja előtt kell bejelentenie. Ezen értesítés kézhezvétele után a felek konzultációt kezdenek a nézeteltérések békés rendezése érdekében.
   (2)   A 7. cikkben említett pénzügyi ellentételezés kifizetése a felfüggesztés időtartamának megfelelően arányosan és időarányosan csökken.
   14. cikk
   Jegyzőkönyv és melléklet
   A jegyzőkönyv, a melléklet és a függelékek a megállapodás szerves részét képezik.
   15. cikk
   A nemzeti jog alkalmazandó rendelkezései
   A mozambiki vizeken működő közösségi halászhajók tevékenységeire a Mozambikban alkalmazandó jogszabályok az irányadók, hacsak e megállapodás vagy annak jegyzőkönyve, melléklete és ez utóbbi függelékei erről másképpen nem rendelkeznek.
   16. cikk
   Hatályon kívül helyezés
   Hatálybalépésekor e megállapodás hatályon kívül helyezi az Európai Közösség és a Mozambiki Köztársaság kormánya között létrejött, a Mozambik partjainál folytatott halászatról szóló, 2003. december 31-én hatályba lépett halászati megállapodást, és annak helyébe lép.
   17. cikk
   Hatálybalépés
   E megállapodás két-két eredeti példányban készült angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven, a szövegek mindegyike egyaránt hiteles. A megállapodás 2007. január 1-jén lép hatályba.
   JEGYZŐKÖNYV
   az Európai Közösség és a Mozambiki Köztársaság közötti, a Mozambik partjainál folytatott halászatról szóló halászati partnerségi megállapodásban előírt halászati lehetőségeknek és pénzügyi ellentételezésnek a 2007. január 1-jétől2011. december 31-ig terjedő időszakra történő megállapításáról
   1. cikk
   Alkalmazási időszak és halászati lehetőségek
   (1)   A 2007. január 1-jével kezdődő ötéves időszakra vonatkozóan a megállapodás 5. cikke alapján engedélyezett halászati lehetőségek a következők:
   Nagy távolságra vándorló halfajok (az Egyesült Nemzetek 1982-es egyezményének 1. mellékletében felsorolt fajok):

               —

               fagyasztóval felszerelt kerítőhálós tonhalhalászhajók: 44 hajó,

               —

               felszíni horogsoros halászhajók: 45 hajó.

         (2)   Az (1) bekezdést e jegyzőkönyv 4. és 5. cikkének rendelkezéseire is figyelemmel kell alkalmazni.
   (3)   Az Európai Közösség valamely tagállamának lobogója alatt közlekedő hajók csak akkor halászhatnak Mozambik halászati övezetében, ha rendelkeznek az e jegyzőkönyv alapján, a jegyzőkönyv mellékletével összhangban kiállított halászati engedéllyel.
   2. cikk
   Pénzügyi ellentételezés – fizetési szabályok
   (1)   A megállapodás 7. cikkében említett pénzügyi ellentételezés egyrészt az 1. cikkben említett időszakra vonatkozóan – az évi 10 000 tonna referenciamennyiségnek megfelelő – évi 650 000 EUR összegből, másrészt pedig egy évi 250 000 EUR-t kitevő külön összegből tevődik össze; utóbbi összeget a mozambiki halászati ágazati politika végrehajtására kell fordítani. Ez az egyedi összeg a megállapodás 7. cikkében meghatározott, egyszeri pénzügyi ellentételezés szerves részét képezi.
   (2)   Az (1) bekezdést e jegyzőkönyv 4., 5., 6. és 7. cikkének rendelkezéseire is figyelemmel kell alkalmazni.
   (3)   Az (1) bekezdésben meghatározott teljes összeget, vagyis a 900 000 EUR összeget a Közösség e jegyzőkönyv alkalmazásának időszaka alatt évente fizeti.
   (4)   Amennyiben a közösségi hajók mozambiki vizeken ejtett fogásainak összmennyisége meghaladja a referenciamennyiséget, az éves pénzügyi ellentételezés összege minden egyes további kifogott tonna után 65 EUR összeggel emelkedik. A Közösség által kifizetett teljes éves összeg azonban nem haladhatja meg referenciamennyiségnek megfelelő összeg kétszeresét (1 300 000 EUR). Ha a közösségi hajók által kifogott mennyiségek meghaladják a teljes éves összeg kétszeresének megfelelő mennyiséget, az e határértéket meghaladó mennyiségért járó összeget a következő évben kell kifizetni.
   (5)   Az (1) bekezdésben említett pénzügyi ellentételezés kifizetését az első év tekintetében legkésőbb 2007. október 31-ig, azt követően pedig legkésőbb 2008., 2009., 2010. és 2011. január 15-ig kell teljesíteni.
   (6)   A 7. cikk rendelkezéseire is figyelemmel, az említett ellentételezés felhasználása a mozambiki hatóságok kizárólagos hatáskörébe tartozik.
   (7)   A pénzügyi ellentételezést a mozambiki hatóságok által kijelölt pénzintézetnél nyitott kincstári számlára kell folyósítani.
   3. cikk
   Együttműködés a felelősségteljes halászatért – Tudományos együttműködés
   (1)   A felek vállalják, hogy előmozdítják a felelősségteljes halászatot a mozambiki vizeken.
   (2)   E jegyzőkönyv alkalmazási időszaka alatt a Közösség és a mozambiki hatóságok figyelemmel kísérik a mozambiki halászati övezet erőforrásainak alakulását.
   (3)   E jegyzőkönyv hatálybalépésétől kezdődően a felek közös megegyezéssel kialakítják a megállapodás 4. cikkének (2) bekezdésében előírt a tudományos konzultációra vonatkozó szabályokat azzal a céllal, hogy előkészítsék a megállapodás 9. cikkében említett vegyes bizottság munkáját.
   4. cikk
   A halászati lehetőségek közös megegyezéssel történő felülvizsgálata
   (1)   Az 1. cikkben említett halászati lehetőségek közös megegyezéssel bővíthetők, amennyiben – a 3. cikk (4) bekezdésében említett tudományos ülés következtetései alapján – ez a bővítés nem veszélyezteti a mozambiki halászati erőforrások fenntartható kezelését. Ebben az esetben a 2. cikk (1) bekezdésében említett pénzügyi ellentételezés összegét arányosan és időarányosan emelni kell. Az Európai Közösség által folyósított pénzügyi ellentételezés teljes összege azonban nem haladhatja meg a 2. cikk (1) bekezdésében említett összeg kétszeresét. Ha a közösségi hajók által kifogott mennyiségek meghaladják a 10 000 tonna kétszeresét, azaz 20 000 tonnát, az e határértéket meghaladó mennyiségért járó összeget a következő évben kell kifizetni.
   (2)   Ellenben, ha a felek az 1. cikkben előírt halászati lehetőségek csökkentésében állapodnak meg, a pénzügyi ellentételezés összegét arányosan és időarányosan csökkenteni kell.
   (3)   A halászati lehetőségek különböző hajókategóriák közötti elosztása a felek közötti konzultációt és megegyezést követően szintén felülvizsgálható, feltéve, hogy a változtatások összhangban állnak a 3. cikkben említett tudományos ülésen azon halállományok kezelésével kapcsolatban elfogadott ajánlásokkal és állásfoglalásokkal, amelyekre ez az újraelosztás hatással lehet. A felek megállapodnak a pénzügyi ellentételezés megfelelő kiigazításáról, ha a halászati erőforrások újraelosztása azt indokolja.
   5. cikk
   Új halászati lehetőségek
   (1)   Abban az esetben, ha a közösségi halászhajók olyan halászati tevékenységeket kívánnak végezni, amelyekről az 1. cikk nem rendelkezik, a felek konzultálnak egymással, mielőtt a mozambiki hatóságok bármilyen engedélyt kiadnának. Adott esetben a felek megállapodnak az új halászati lehetőségekre vonatkozó feltételekben, és ha szükséges, módosítják e jegyzőkönyvet és mellékletét.
   (2)   A felek támogatják a mozambiki vizeken folytatandó felderítő halászatot. Ennek keretében, a felek bármely fél kérésére konzultálnak egymással, és eseti alapon meghatározzák az ezekre a halászati tevékenységekre vonatkozó feltételeket és egyéb paramétereket.
   A felek a felderítő halászati tevékenységeket a közös megegyezéssel elfogadott paraméterekkel és az e célból megállapított igazgatási rendelkezésekkel összhangban hajtják végre. A felderítő halászatra vonatkozó engedélyek legfeljebb hat hónapra adhatók ki.
   Amennyiben a felek úgy ítélik meg, hogy a felderítő hajóutak pozitív eredménnyel zárultak, a mozambiki kormány az új fajokra vonatkozóan új halászati lehetőségeket biztosíthat a közösségi hajók számára a jegyzőkönyv lejártáig. A 2. cikk (1) bekezdésében említett pénzügyi ellentételezést ez esetben megfelelő mértékben növelni kell.
   6. cikk
   A halászat felfüggesztése súlyos körülmények esetén
   (1)   Abban az esetben, ha – a természeti jelenségeken kívüli – rendellenes körülmények megakadályozzák a halászati tevékenységek végzését a mozambiki vizeken, az Európai Közösség felfüggesztheti a 2. cikk (1) bekezdésében előírt pénzügyi ellentételezés kifizetését. A felfüggesztésről szóló határozat meghozatalára a felek közötti konzultációt követően, az egyik fél kezdeményezésétől számított két hónapon belül kerülhet sor, feltéve, hogy az Európai Közösség a felfüggesztés időpontjáig esedékes összegeket teljes mértékben kifizette.
   (2)   A pénzügyi ellentételezés folyósítása ismét megkezdődik azt követően, hogy a két fél, konzultációkat követően egyetért abban, hogy a halászati tevékenységek végzését megakadályozó körülmények elhárultak és/vagy az adott helyzet lehetővé teszi a halászati tevékenységek folytatását.
   (3)   A felfüggesztés lejártakor a felek megállapodnak azokról a körülményekről, amelyek között a közösségi hajók újra megkezdhetik a halászatot.
   7. cikk
   A felelősségteljes halászat előmozdítása a mozambiki vizeken
   (1)   A 2. cikkben említett pénzügyi ellentételezés száz százalékát a mozambiki kormány által kidolgozott halászati ágazati politika végrehajtásának támogatására kell fordítani.
   Mozambik felel a megfelelő összegnek a felek közötti kölcsönös megegyezéssel kitűzött célok alapján, valamint az éves és többéves programozással összhangban történő kezeléséért.
   (2)   Az (1) bekezdés végrehajtása céljából a Közösség és Mozambik a megállapodás 9. cikkében előírt vegyes bizottság keretében a jegyzőkönyv hatálybalépésekor, de legkésőbb három hónappal a jegyzőkönyv hatálybalépésének időpontját követően megállapodik egy többéves ágazati programban és annak részletes alkalmazási szabályaiban, ideértve különösen a következőket:

               a)

               éves és többéves iránymutatások, amelyek alapján a pénzügyi ellentételezés (1) bekezdésben megállapított százalékos aránya és a 2007. évben végrehajtandó kezdeményezésekre elkülönített összeg felhasználásra kerül;

               b)

               éves és többéves célok, amelyek a fenntartható és felelősségteljes halászat kialakítását szolgálják, figyelembe véve a nemzeti halászati politika vagy egyéb szakpolitika keretében a Mozambik által megállapított olyan prioritásokat, amelyek kapcsolódnak a felelősségteljes és fenntartható halászat előmozdításához, vagy hatással vannak arra; ez különösen a halászati termékek előállításának egészségügyi feltételeire és a mozambiki illetékes hatóságok felügyeleti kapacitásának növelésére vonatkozik;

               c)

               a minden évben megkapott eredmények értékelésére vonatkozó kritériumok és eljárások.

         (3)   A többéves ágazati program vagy a 2007-es kezdeményezésekre fordítandó egyedi összegek bármely javasolt módosítását a vegyes bizottság keretében mindkét félnek jóvá kell hagynia.
   (4)   Mozambik minden évben megállapítja az (1) bekezdésben említett százalékos aránynak megfelelő értéket a többéves program végrehajtása céljából. A jegyzőkönyv alkalmazásának első évében a többéves ágazati program vegyes bizottság keretében történő elfogadásakor a Közösséget tájékoztatni kell a tervezett felhasználásról. Valamennyi ezt követő alkalmazási évet illetően Mozambik legkésőbb az előző év szeptember 1-jéig tájékoztatja a Közösséget a felhasználás módjáról.
   (5)   Ha a többéves ágazati program végrehajtása eredményeinek éves értékelése azt indokolja, az Európai Közösség kérheti a 2. cikk (1) bekezdésében említett pénzügyi ellentételezés módosítását annak érdekében, hogy a program végrehajtásához rendelt pénzügyi források összegét a program eredményeihez igazítsák.
   8. cikk
   Viták – a jegyzőkönyv alkalmazásának felfüggesztése
   (1)   A felek között a jegyzőkönyv rendelkezéseinek értelmezésével és annak alkalmazásával kapcsolatban felmerülő vitákról a felek a békés rendezés érdekében a megállapodás 9. cikkében előírt vegyes bizottság keretében konzultálnak, amelyet szükség esetén rendkívüli ülésre kell összehívni.
   (2)   Amennyiben a vitát nem sikerül lezárni az (1) bekezdésben előírt békés rendezés útján, a jegyzőkönyv alkalmazása a 9. cikk sérelme nélkül bármely fél kérésére felfüggeszthető, ha a felek közötti vita komolynak ítélhető.
   (3)   A jegyzőkönyv alkalmazásának felfüggesztésére vonatkozó szándékát az érdekelt fél írásban, legalább három hónappal a felfüggesztés hatálybalépésének időpontja előtt jelenti be.
   (4)   Felfüggesztés esetén a felek folytatják a konzultációt a vita békés rendezése érdekében. Megegyezés esetén folytatódik e jegyzőkönyv alkalmazása, a pénzügyi ellentételezés összege pedig e jegyzőkönyv alkalmazása felfüggesztésének időtartama függvényében arányosan és időarányosan csökken.
   9. cikk
   A jegyzőkönyv alkalmazásának a fizetés elmaradása miatti felfüggesztése
   A 6. cikk rendelkezéseire is figyelemmel, ha a Közösség nem teljesíti a 2. cikkben előírt kifizetéseket, e jegyzőkönyv alkalmazása felfüggeszthető a következő feltételekkel:

               a)

               ha a kifizetésre nem kerül sor a jegyzőkönyv 2. cikkének (5) bekezdésében előírt időszak alatt, az illetékes mozambiki hatóságok értesítik az Európai Bizottságot a kifizetés elmaradásáról. Az Európai Bizottság elvégzi a megfelelő ellenőrzéseket, és ha szükséges, az értesítés kézhezvételétől számított legfeljebb 60 napon belül teljesíti a kifizetést;

               b)

               ha a kifizetés elmaradását az a) pontban meghatározott időszakon belül megerősítik vagy nem indokolják meg kellően, az illetékes mozambiki hatóságok jogosultak a jegyzőkönyv alkalmazásának felfüggesztésére. Erről haladéktalanul tájékoztatják az Európai Bizottságot;

               c)

               a jegyzőkönyv alkalmazása a kérdéses kifizetés teljesítésekor folytatódik.

         10. cikk
   Nemzeti jog alkalmazandó rendelkezései
   A megállapodás, e jegyzőkönyv, annak melléklete és függelékei sérelme nélkül az e jegyzőkönyv, annak melléklete és függelékei keretében tevékenykedő közösségi hajók tevékenységeire a Mozambikban alkalmazandó jogszabályok az irányadók.
   11. cikk
   Hatályon kívül helyezés
   Az Európai Közösség és a Mozambiki Köztársaság kormánya között létrejött, a Mozambik partjainál folytatott halászatról szóló halászati megállapodás melléklete hatályát veszti, és helyébe e jegyzőkönyv melléklete lép.
   12. cikk
   Hatálybalépés
   (1)   Ez a jegyzőkönyv és melléklete azon a napon lép hatályba, amikor a felek értesítik egymást a hatálybalépéshez szükséges eljárások befejezéséről.
   (2)   E jegyzőkönyv, valamint annak melléklete és függelékei 2007. január 1-jétől alkalmazandók.


title: 2004/861/EK: A Tanács határozata (2004. december 7.) a Bosznia-Hercegovinának nyújtott további makroszintű pénzügyi támogatásról szóló 2002/883/EK tanácsi határozat módosításáról

text:
               17.12.2004

               HU

               Az Európai Unió Hivatalos Lapja

               L 370/80

      A TANÁCS HATÁROZATA

   (2004. december 7.)
   a Bosznia-Hercegovinának nyújtott további makroszintű pénzügyi támogatásról szóló 2002/883/EK tanácsi határozat módosításáról
   (2004/861/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 308. cikkére,
   tekintettel a Bizottság javaslatára (1),
   tekintettel az Európai Parlament véleményére (2),
   mivel:

               (1)

               A Bosznia-Hercegovinának nyújtott további makroszintű pénzügyi támogatásról szóló, november 5-i 2002/883/EK tanácsi határozat (3) magában foglal egy támogatást, amely egy legfeljebb 20 millió EUR főösszegű kölcsönösszetevőből és egy legfeljebb 40 millió EUR összegű támogatás-összetevőből áll.

               (2)

               Az Európai Bizottság és a Bosznia-Hercegovina közötti megállapodás tárgyát képező szükséges politikai reformok végrehajtásának késedelme miatt eddig csak az első (15 millió EUR) és a második (20 millió EUR) részlet folyósítására kerülhetett sor. A legfeljebb 25 millió EUR összegű harmadik, egyben záró részlet még mindig esedékes.

               (3)

               Bosznia-Hercegovina elkötelezetten tovább kíván haladni a gazdasági stabilizáció és reformok útján. A korábbi, készenléti IMF-hitel folyósítására irányuló megállapodás 2004. februári sikeres lezárását követően tárgyalások folytak egy új, az IMF által támogatott programról.

               (4)

               Az országnak a nemzetközi pénzügyi intézmények által biztosítható támogatáson túl továbbra is külső pénzügyi támogatásra van szüksége.

               (5)

               A jelenleg hatályos 2002/883/EK tanácsi határozatot módosítani kell, hogy az 2004. november 9. után is lehetővé tegye a támogatási összegekre és a kölcsönösszegek folyósítására vonatkozó kötelezettségvállalást és kifizetést.

               (6)

               A Szerződés a 308. cikkben foglaltakon kívül nem ír elő hatásköröket e határozat elfogadására.

               (7)

               A Gazdasági és Pénzügyi Bizottsággal folytatott konzultációt követően,

         A KÖVETKEZŐKÉPPEN HATÁROZOTT:
   Egyetlen cikk
   A 2002/883/EK határozat 6. cikkének második albekezdése helyébe a következő lép:

      „Ezt a határozatot 2004. november 8-tól 2005. június 30-ig kell alkalmazni.”

      Kelt Brüsszelben, 2004. december 7-én.

            a Tanács részéről

            az elnök

         G. ZALM

      (1)  HL C 290., 2004.11.27., 6. o.

      (2)  A véleményadásra 2004. október 28-án került sor (a Hivatalos Lapban még nem tették közzé.)

      (3)  HL L 308., 2002.11.9., 28. o.


title: A Tanács 2011/858/KKBP határozata ( 2011. december 19. ) az Európai Unió palesztin területeken folytatott rendőri missziójáról (EUPOL COPPS) szóló 2010/784/KKBP határozat módosításáról és hatályának meghosszabbításáról

text:
               21.12.2011

               HU

               Az Európai Unió Hivatalos Lapja

               L 338/54

         A TANÁCS 2011/858/KKBP HATÁROZATA
   (2011. december 19.)
   az Európai Unió palesztin területeken folytatott rendőri missziójáról (EUPOL COPPS) szóló 2010/784/KKBP határozat módosításáról és hatályának meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 42. cikkének (4) bekezdésére és 43. cikkének (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2005. november 14-én elfogadta az Európai Unió palesztin területeken folytatott rendőri missziójáról szóló 2005/797/KKBP együttes fellépést (1), amelynek hatályát utoljára a 2009/955/KKBP tanácsi határozat (2) hosszabbította meg 2010. december 31-ig.

               (2)

               A Tanács 2010. december 17-én elfogadta a 2010/784/KKBP határozatot (3), amely 2011. január 1-jétől2011. december 31-ig meghosszabbította az Európai Unió palesztin területeken folytatott rendőri misszióját.

               (3)

               A Politikai és Biztonsági Bizottság (PBB) 2011. november 8-án az EUPOL COPPS misszió további hat hónappal történő technikai meghosszabbítását javasolta.

               (4)

               Az EUPOL COPPS missziót – jelenlegi megbízatása alapján – 2012. január 1-jétől2012. június 30-ig újra meg kell hosszabbítani.

               (5)

               Meg kell határozni továbbá az EUPOL COPPS-szal kapcsolatos kiadások fedezésére szánt pénzügyi referenciaösszeget a 2012. január 1-jétől2012. június 30-ig terjedő időszakra.

               (6)

               A misszió végrehajtására olyan helyzetben kerül sor, amely rosszabbodhat és akadályozhatja az Unió külső tevékenységének az Európai Unióról szóló szerződés 21. cikkében meghatározott célkitűzései elérését,

         ELFOGADTA EZT A HATÁROZATOT:
   1. cikk
   A 2010/784/KKBP tanácsi határozat a következőképpen módosul:

               1.

               A 12. cikk helyébe a következő szöveg lép:
               „12. cikk
               Biztonság
               (1)   A polgári műveleti parancsnok – az 5., a 6. és a 9. cikkel összhangban, az Európai Külügyi Szolgálat (EKSZ) Biztonsági Igazgatóságával együttműködve – irányítja a biztonsági intézkedések misszióvezető általi tervezését, és biztosítja azoknak az EUPOL COPPS érdekében történő megfelelő és hatékony végrehajtását.
               (2)   A misszióvezető felel az EUPOL COPPS biztonságáért, valamint a Szerződés V. címe és az azt alátámasztó eszközök szerint az Unión kívül operatív jelleggel alkalmazott személyi állomány biztonságára vonatkozó uniós politika alapján az EUPOL COPPS tekintetében alkalmazandó biztonsági minimumkövetelmények betartásának biztosításáért.
               (3)   A misszióvezető munkáját vezető biztonsági tisztviselő (Senior Mission Security Officer, SMSO) segíti, aki a misszióvezető közvetlen beosztottja, és aki az EKSZ Biztonsági Igazgatóságával is szoros munkakapcsolatot tart fenn.
               (4)   Az EUPOL COPPS személyi állománya szolgálatba lépése előtt – a műveleti tervvel összhangban – kötelező biztonsági képzésen vesz részt. Ezenkívül az SMSO által szervezett rendszeres helyszíni ismétlő képzéseken is részt vesz.”;

               2.

               A 13. cikk (1) bekezdésének helyébe a következő szöveg lép:
               „(1)   Az EUPOL COPPS misszióval járó kiadások fedezésére szánt pénzügyi referenciaösszeg a 2011. január 1-jétől2011. december 31-ig terjedő időszakra 8 250 000 EUR.
               Az EUPOL COPPS misszióval járó kiadások fedezésére szánt pénzügyi referenciaösszeg a 2012. január 1-jétől2012. június 30-ig terjedő időszakra 4 750 000 EUR.”;

               3.

               A 16. cikk második bekezdésének helyébe a következő szöveg lép:
               „Ez a határozat 2012. június 30-án hatályát veszti.”.

         2. cikk
   Ez a határozat az elfogadásának napján lép hatályba.
   Ezt a határozatot 2012. január 1-jétől kell alkalmazni.

      Kelt Brüsszelben, 2011. december 19-én.

            a Tanács részéről

            az elnök

         M. DOWGIELEWICZ

      (1)  HL L 300., 2005.11.17., 65. o.

      (2)  HL L 330., 2009.12.16., 76. o.

      (3)  HL L 335., 2010.12.18., 60. o.


title: 2004/711/EK: Az Európai Parlament határozata (2004. április 21.) az Európai Unió Szerveinek Fordítóközpontja elnökének a 2002-es pénzügyi évre vonatkozó költségvetésének végrehajtására vonatkozó felelősség alóli mentesítéséről

text:
               21.4.2004

               HU

               Az Európai Unió Hivatalos Lapja

               L 330/5

         AZ EURÓPAI PARLAMENT HATÁROZATA
   (2004. április 21.)
   az Európai Unió Szerveinek Fordítóközpontja elnökének a 2002-es pénzügyi évre vonatkozó költségvetésének végrehajtására vonatkozó felelősség alóli mentesítéséről
   (2004/711/EK)

    ---documentbreak---

               21.4.2004

               HU

               Az Európai Unió Hivatalos Lapja

               L 330/5

         AZ EURÓPAI PARLAMENT ÁLLÁSFOGLALÁSA
   az Európai Unió Szerveinek Fordítóközpontja elnökének a 2002-es pénzügyi évre vonatkozó költségvetésének végrehajtására vonatkozó felelősség alóli mentesítéséről szóló határozatról, a kapcsolódó nyilatkozatokkal


title: Aldo Patriciello parlamenti mentelmi jogának fenntartása iránti kérelem Az Európai Parlament 2009. április 22-i határozata az Aldo Patriciello kiváltságainak és mentességeinek fenntartására irányuló kérelemről (2008/2323(IMM))

text:
               8.7.2010

               HU

               Az Európai Unió Hivatalos Lapja

               CE 184/134

         2009. április 22., szerdaAldo Patriciello parlamenti mentelmi jogának fenntartása iránti kérelem
   P6_TA(2009)0233
   Az Európai Parlament 2009. április 22-i határozata az Aldo Patriciello kiváltságainak és mentességeinek fenntartására irányuló kérelemről (2008/2323(IMM))
   2010/C 184 E/28

      Az Európai Parlament,

   tekintettel Aldo Patriciello 2008. november 11-i, a 2008. november 20-i plenáris ülésen bejelentett, saját mentelmi jogának a Campobasso-i Kerületi Bíróságon ellene folyamatban lévő büntetőeljárás miatti fenntartására irányuló kérelmére,
   miután eljárási szabályzata 7. cikke (3) bekezdésének megfelelően meghallgatta Aldo Patriciellót,
   tekintettel az Európai Közösségek kiváltságairól és mentességeiről szóló, 1965. április 8-i jegyzőkönyv 9. és 10. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
   tekintettel az Európai Közösségek Bíróságának 1964. május 12-i, 1986. július 10-i és 2008. október 21-i ítéletére (1),
   tekintettel eljárási szabályzata 6. cikkének (3) bekezdésére és 7. cikkére,
   tekintettel a Jogi Bizottság jelentésére (A6-0196/2009),

               A.

               mivel Aldo Patriciello az Európai Parlament képviselője, akinek mandátumát 2006. június 15-én értékelte a Parlament;

               B.

               mivel a Bíróság szerint az Európai Parlamentnek és a nemzeti igazságügyi hatóságoknak együtt kell működniük mindenféle összeütközés elkerülése végett a jegyzőkönyv rendelkezései értelmezésében és alkalmazásában; mivel, következésképpen az Európai Parlament egyik képviselője ellen eljárás indul egy nemzeti bíróság előtt, és ezt a bíróságot tájékoztatják, hogy az eljárási szabályzat 6. cikke (3) bekezdésének megfelelően e képviselő kiváltságainak és mentességeinek védelmére irányuló eljárás indult, a bíróságnak le kell állítania a bírósági eljárást és meg kell kérnie a Parlamentet, hogy a lehető leghamarabb nyilvánítson véleményt (2),

               C.

               mivel a jegyzőkönyv 10. cikke szerint az Európai Parlament ülésszakainak ideje alatt az európai parlamenti képviselők saját államuk területén a parlamenti képviselőket megillető mentességet élvezik, és mivel nem lehet hivatkozni a mentességre olyan esetben, amikor valamely képviselőt bűncselekmény elkövetése közben tetten érnek; mivel mindez nem akadályozhatja meg a Parlamentet azon jogának gyakorlásában, hogy valamely tagjának mentességét felfüggessze,

               D.

               mivel ezért a szóban forgó ügyre az Olasz Köztársaság Alkotmánya 68. cikke (2) bekezdésének rendelkezései alkalmazandók, amelyek szerint a parlamenti képviselők ellen különleges alaki követelmények nélkül is indítható büntetőeljárás, amennyiben házkutatást, illetve a képviselő személyének megmotozását csak a képviselő Házának hozzájárulásával folytatnak, illetve a képviselőt nem tartóztatják le, valamint nem korlátozzák személyes szabadságát és nem tartják fogva, kivéve a jogerős ítélet végrehajtásakor, vagy ha a képviselőt olyan bűncselekmény elkövetésében érték tetten, amelynél tettenérés esetében a letartóztatás kötelező,

               E.

               mivel, a helyzet jelenlegi állása szerint a jegyzőkönyv nem biztosítja az Európai Parlament számára azokat az eszközöket, amelyekkel Patriciello úr védelmére kötelező erővel léphetne fel,

               1.

               úgy határoz, hogy nem tartja fenn Aldo Patriciello kiváltságait és mentességeit;

               2.

               utasítja elnökét, hogy haladéktalanul továbbítsa ezt a határozatot és illetékes bizottsága jelentését az Olasz Köztársaság illetékes hatóságainak.

      (1)  A 101/63 sz. Wagner kontra Fohrmann és Krier ügy (EBHT 1964., 383. o.), illetve a 149/85. sz. a Wybot kontra Faure és mások [1986] EBHT 2391, valamint a C-200/07 és C-201/07 sz. egyesített Marra kontra De Gregorio és Clemente ügyek, az EBHT-ben még jelentek meg.

      (2)  A C-200/07 és C-201/07 sz. egyesített Marra ügyekben született ítélet 42. és 43. bekezdése.


title: A Politikai és Biztonsági Bizottság (KKBP) 2015/665 határozata (2015. április 21.) a harmadik államoknak az Európai Unió közép-afrikai köztársasági katonai tanácsadó KBVP-missziójához (EUMAM RCA) való hozzájárulása elfogadásáról (EUMAM RCA/2/2015)

text:
               29.4.2015

               HU

               Az Európai Unió Hivatalos Lapja

               L 110/13

         A POLITIKAI ÉS BIZTONSÁGI BIZOTTSÁG (KKBP) 2015/665 HATÁROZATA
   (2015. április 21.)
   a harmadik államoknak az Európai Unió közép-afrikai köztársasági katonai tanácsadó KBVP-missziójához (EUMAM RCA) való hozzájárulása elfogadásáról (EUMAM RCA/2/2015)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió közép-afrikai köztársasági katonai tanácsadó KBVP-missziójáról (EUMAM RCA) szóló, 2015. január 19-i (KKBP) 2015/78 tanácsi határozatra (1) és különösen annak 8. cikke (2) bekezdésére,
   mivel:

               (1)

               A (KKBP) 2015/78 határozat 8. cikkének (2) bekezdése alapján a Tanács felhatalmazta a Politikai és Biztonsági Bizottságot (PBB), hogy meghozza a megfelelő határozatokat a harmadik államok által javasolt hozzájárulások elfogadásáról.

               (2)

               Az EUMAM RCA misszió uniós vezetőjének a Moldovai Köztársaság (a továbbiakban: Moldova) és a Grúzia által nyújtandó hozzájárulásra vonatkozó ajánlása, valamint az Európai Unió Katonai Bizottságának szakvéleménye alapján ezen országok hozzájárulását el kell fogadni.

               (3)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   (1)   A PBB elfogadja és jelentősnek ítéli Moldova és Grúzia hozzájárulását az Európai Unió közép-afrikai köztársasági katonai tanácsadó KBVP-missziójához (EUMAM RCA).
   (2)   Moldova és Grúzia mentesül az EUMAM RCA misszió költségvetéséhez való pénzügyi hozzájárulás alól.
   2. cikk
   Ez a határozat az elfogadásának napján lép hatályba.

      Kelt Brüsszelben, 2015. április 21-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 13., 2015.1.20., 8. o.


title: 2006/629/EK: A Tanács határozata ( 2006. szeptember 15. ) a Régiók Bizottsága egy litván teljes jogú tagjának kinevezéséről

text:
               20.9.2006

               HU

               Az Európai Unió Hivatalos Lapja

               L 256/16

      A TANÁCS HATÁROZATA

   (2006. szeptember 15.)
   a Régiók Bizottsága egy litván teljes jogú tagjának kinevezéséről
   (2006/629/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel a litván kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága teljes jogú tagjainak és póttagjainak a 2006. január 26-tól2010. január 25-ig terjedő időszakra történő kinevezéséről szóló 2006/116/EK határozatot (1).

               (2)

               Virginija LUKOŠIENĖ teljes jogú tag hivatali idejének lejártával a Régiók Bizottsága egy teljes jogú tagjának helye betöltetlen maradt,

         A KÖVETKEZŐKÉPPEN HATÁROZOTT:
   1. cikk
   A Tanács Virginija LUKOŠIENĖ helyére a Régiók Bizottsága teljes jogú tagjává a hivatali idő fennmaradó részére, azaz 2010. január 25-ig Stasė SKUTULIENĖ-t, a Šilutė kerületi önkormányzati tanács tagját nevezi ki.
   2. cikk
   Ez a határozat az elfogadásának napján lép hatályba.

      Kelt Brüsszelben, 2006. szeptember 15-én.

            a Tanács részéről

            az elnök

         E. TUOMIOJA

      (1)  HL L 56., 2006.2.25., 75. o.


title: A Tanács (KKBP) 2017/153 határozata (2017. január 27.) a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló 2011/72/KKBP határozat módosításáról

text:
               28.1.2017

               HU

               Az Európai Unió Hivatalos Lapja

               L 23/19

         A TANÁCS (KKBP) 2017/153 HATÁROZATA
   (2017. január 27.)
   a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló 2011/72/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2011. január 31-én elfogadta a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló 2011/72/KKBP határozatot (1).

               (2)

               A 2011/72/KKBP határozatban foglalt korlátozó intézkedéseket 2017. január 31-ig kell alkalmazni. A határozat felülvizsgálata alapján a korlátozó intézkedéseket 2018. január 31-ig meg kell hosszabbítani. Frissíteni kell továbbá, a jegyzékben szereplő két személyre vonatkozó azonosító adatokat.

               (3)

               A 2011/72/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2011/72/KKBP határozat a következőképpen módosul:

               1.

               Az 5. cikk helyébe a következő szöveg lép:
               „5. cikk
               Ezt a határozatot 2018. január 31-ig kell alkalmazni. A határozatot folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, a határozat szükség szerint megújítható vagy módosítható.”

               2.

               A melléklet az e határozat mellékletében foglaltak szerint módosul.

         2. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2017. január 27-én.

            a Tanács részéről

            az elnök

         E. SCICLUNA

      (1)  A Tanács 2011/72/KKBP határozata (2011. január 31.) a tunéziai helyzet tekintetében egyes személyekkel és szervezetekkel szemben hozott korlátozó intézkedésekről (HL L 28., 2011.2.2., 62. o.).

      MELLÉKLET
      A 2011/72/KKBP határozat mellékletében szereplő következő két személyre vonatkozó bejegyzés helyébe az alábbi bejegyzés lép:

                     Név

                     Azonosításra szolgáló adatok

                     Indokolás

                     „27.

                     Sirine (Cyrine) Bent Zine El Abidine Ben Haj Hamda BEN ALI

                     Tunéziai állampolgár. Születési hely és idő: Bardo, 1971. augusztus 21. Naïma EL KEFI lánya, Mohamed Marwan MABROUK felesége. Külügyminisztériumi tanácsadó. Személyazonosító igazolvány száma: 05409131.
                     Tunéziai útlevelének száma: x599070; kibocsátásának ideje: 2016. november; az okmány 2021.11.21-én jár le.

                     Olyan személy, akivel kapcsolatban a tunéziai igazságügyi szervek nyomozást folytatnak a következők miatt: bűnrészesség közpénzek közhivatalt ellátó személy általi hűtlen kezelésében; bűnrészesség harmadik fél részére jogosulatlan előny szerzése és az államnak való károkozás végett, közhivatalt ellátó személy által elkövetett hivatallal való visszaélésben; valamint közhivatalt ellátó személy jogellenes befolyásolása más személy részére közvetett vagy közvetlen előny szerzése végett.

                     28.

                     Mohamed Marouen Ben Ali Ben Mohamed MABROUK

                     Tunéziai állampolgár. Születési hely és idő: Tunisz, 1972. március 11. Jaouida El BEJI fia, Sirine BEN ALI férje. Vállalatigazgató. Lakóhely: 8 rue du Commandant Béjaoui – Carthage – Tunis. Személyazonosító igazolvány száma: 04766495. Francia útlevelének száma: 11CK51319; az okmány 2021.8.1-jén jár le.

                     Olyan személy, akivel kapcsolatban a tunéziai igazságügyi szervek nyomozást folytatnak a következők miatt: bűnrészesség közpénzek közhivatalt ellátó személy általi hűtlen kezelésében; bűnrészesség harmadik fél részére jogosulatlan előny szerzése és az államnak való károkozás végett, közhivatalt ellátó személy által elkövetett hivatallal való visszaélésben; valamint közhivatalt ellátó személy jogellenes befolyásolása más személy részére közvetett vagy közvetlen előny szerzése végett”


title: 2006/833/EK: Az Európai Parlament határozata ( 2006. április 27. ) az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó elszámolásának lezárásáról

text:
               6.12.2006

               HU

               Az Európai Unió Hivatalos Lapja

               L 340/97

         AZ EURÓPAI PARLAMENT HATÁROZATA
   (2006. április 27.)
   az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó elszámolásának lezárásáról
   (2006/833/EK)
   AZ EURÓPAI PARLAMENT,

               —

               tekintettel az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó végső elszámolásaira (1),

               —

               tekintettel a Számvevőszéknek az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó elszámolásáról szóló jelentésére, az Ügynökség válaszaival együtt (2),

               —

               tekintettel a Tanács 2006. március 14-i ajánlására (5972/2006 – C6-0093/2006),

               —

               tekintettel az EK-Szerződésre, és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3), és különösen annak 185. cikkére,

               —

               tekintettel az Európai Munkahelyi Biztonsági és Egészségvédelmi Ügynökség létrehozásáról szóló, 1994. július 18-i 2062/94/EK tanácsi rendeletre (4), és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló 2002. november 19-i 2343/2002/EK, Euratom bizottsági rendeletre (5), és különösen annak 94. cikkére,

               —

               tekintettel eljárási szabályzata 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére, valamint a Foglalkoztatási és Szociális Bizottság véleményére (A6-0099/2006),

               1.

               tudomásul veszi az Európai Munkahelyi Biztonsági és Egészségvédelmi Ügynökség 2004-es és 2003-as pénzügyi évre vonatkozó elszámolásának alábbi adatait:
               A 2004-es és 2003-as pénzügyi év eredménykimutatása

                           (1000 EUR-ban)

                           2004

                           2003

                           Bevételek

                           Közösségi támogatások

                           9 542

                           11 641

                           Egyéb támogatások

                           66

                           66

                           Egyéb bevételek

                           111

                           157

                           PHARE-bevételek

                           121

                           824

                              Összes bevétel (a)

                              9 840

                              12 688

                           Kiadások

                           Személyzeti juttatások – a költségvetés I. címe

                           Bérkifizetések

                           3 379

                           3 245

                           Átvitt előirányzatok

                           60

                           87

                           Működési kiadások – a költségvetés II. címe

                           Kifizetések

                           966

                           1 146

                           Átvitt előirányzatok

                           248

                           186

                           Tevékenységi kiadások – a költségvetés III. címe

                           Kifizetések (6)

                           2 426

                           2 559

                           Átvitt előirányzatok

                           2 549

                           5 859

                           PHARE-kiadások

                           Kifizetések

                           0

                           548

                           Átvitt előirányzatok

                           0

                           502

                              Összes kiadás (b)

                              9 628

                              14 131

                              A pénzügyi év eredménye (c = a – b) (7)

                              212

                              - 1 443

                           Az előző pénzügyi évről áthozott egyenleg

                           - 1 987

                           - 1 108

                           Átvitt és törölt előirányzatok

                           887

                           766

                           Az előző évben fel nem használt előirányzatok újrafelhasználása

                           0

                           1

                           RO (PHAREII)

                           144

                           0

                           Kifizetések a 2002-ben törölt kötelezettségvállalás ellenében

                           0

                           - 191

                           Árfolyam-különbözetek

                           0

                           4

                           Phare összegek visszatérítése a Bizottságnak

                           - 39

                           0

                           Kiigazítások

                           3

                           - 16

                              Gazdasági kiigazítások előtti pénzügyi eredmény (d)

                              - 779

                              - 1 987

                           Behajtandó költségvetési bevételek

                           0

                           850

                           Egyéb behajtandó bevételek

                           0

                           3

                           Ingatlanok beszerzése

                           58

                           207

                           Értékcsökkenés

                           - 175

                           - 186

                           Készletek

                           - 6

                           0

                           Állóeszközök leselejtezése

                           - 91

                           0

                           Értékcsökkenés

                           88

                           0

                           Egyéb kiadások

                           - 34

                           - 1

                              Gazdasági kiigazítások (e)

                              - 161

                              873

                              Éves mérleg (d + e)

                              - 940

                              - 1 113

                              Megjegyzés: az összegekben a kerekítés miatt eltérések fordulhatnak elő.

               2.

               jóváhagyja az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezen határozatot az Európai Munkahelyi Biztonsági és Egészségvédelmi Ügynökség igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételről (L sorozat).

            az elnök

         Josep BORRELL FONTELLES

            a főtitkár

         Julian PRIESTLEY

      (1)  HL C 269., 2005.10.28., 1. o.

      (2)  HL C 332., 2005.12.28., 23. o.

      (3)  HL L 248., 2002.9.16., 1. o.

      (4)  HL L 216., 1994.8.20., 1. o. A legutóbb az 1112/2005/EK rendelettel (HL L 184., 2005.7.15., 5. o.) módosított rendelet.

      (5)  HL L 357., 2002.12.31., 72. o. Az 1261/2005/EK, Euratom rendelettel (HL L 201., 2005.8.2., 3. o.) módosított rendelet.

      (6)  Az összeg tartalmazza az újrafelhasználható előirányzatokból eszközölt kifizetéseket (18 573 EUR értékben)

      (7)  A Tanács 2000. május 22-i 1150/2000/EK, Euratom rendeletének 15. cikke alapján számítva (HL L 130., 2000.5.31., 8. o.).

      Megjegyzés: az összegekben a kerekítés miatt eltérések fordulhatnak elő.
    ---documentbreak---

               6.12.2006

               HU

               Az Európai Unió Hivatalos Lapja

               L 340/100

         AZ EURÓPAI PARLAMENT ÁLLÁSFOGLALÁSA
   az Európai Munkahelyi Biztonsági és Egészségvédelmi Ügynökség 2004-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó végső elszámolásaira (1),

               —

               tekintettel a Számvevőszéknek az Európai Munkahelyi Biztonsági és Egészségvédelmi Ügynökség 2004-es pénzügyi évre vonatkozó elszámolásáról szóló jelentésére, az ügynökség válaszaival együtt (2),

               —

               tekintettel a Tanács 2006. március 14-i ajánlására (5972/2006 – C6-0063/2006),

               —

               tekintettel az EK-Szerződésre, és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3), és különösen annak 185. cikkére,

               —

               tekintettel az Európai Munkahelyi Biztonsági és Egészségvédelmi Ügynökség létrehozásáról szóló, 1994. július 18-i 2062/94/EK tanácsi rendeletre (4), és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló 2002. november 19-i 2343/2002/EK, Euratom bizottsági rendeletre (5), és különösen annak 94. cikkére,

               —

               tekintettel eljárási szabályzata 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére, valamint a Foglalkoztatási és Szociális Bizottság véleményére (A6-0099/2006),

               A.

               mivel a Számvevőszék kijelentette, hogy kellő mértékben megbizonyosodott a 2004. december 31-én zárt pénzügyi év éves beszámolójának megbízhatóságáról, valamint arról, hogy az alapjául szolgáló ügyletek egészében véve jogszerűek és szabályszerűek,

               B.

               mivel a Számvevőszék kijelenti, hogy valamennyi ügynökségtől megfelelő garanciákat kapott, kivéve az Európai Újjáépítési Ügynökség, az Európai Szakképzés-fejlesztési Központ, az Európai Képzési Alapítvány, a Rasszizmus és Idegengyűlölet Európai Megfigyelőközpontja és az Európai Élelmiszer-biztonsági Hatóság 2004. pénzügyi évre vonatkozó előre meghatározott célra előirányzott tartalékait.

               1.

               emlékeztet arra, hogy a költségvetési rendelet 185. cikke szerint a Parlament adja meg a mentesítést a Közösség által létrehozott, jogi személyiséggel rendelkező szervek számára, amelyek támogatásokat kapnak a költségvetés terhére; rámutat azonban, hogy e szervek közül nem mindegyiket finanszírozzák teljes mértékben vagy csupán részlegesen a költségvetés terhére nyújtott támogatásokból; hangsúlyozza, hogy a mentesítési határozat ezen szervek költségvetési és költségvetésen kívüli finanszírozására is vonatkozik; elfogadhatatlannak tartja, hogy az Unió által létrehozott szervek némelyikének el kell számolnia a költségvetésen kívüli forrásokból kapott bevétel elköltésével, míg más szerveknek, amelyek nem részesülnek költségvetési támogatásban, nem kell elszámolniuk; megerősíti azt az elvet, amelynek értelmében a Parlament általi mentesítés a Közösség valamennyi ügynökségére vonatkozik – függetlenül attól, hogy azok részesülnek-e támogatásban vagy nem – még abban az esetben is, ha alapszabályzatuk alapján egy másik mentesítő hatóság is közreműködik; úgy véli, hogy felül kell vizsgálni valamennyi olyan szöveget, amely ütközik ezen elvvel;

               2.

               rendkívül értékesnek tartja a Számvevőszék jelentésének 1. táblázatát, amelyet először a 2003-as mentesítési eljárás során vezettek be, és amely összefoglalja az ügynökség hatásköreit, feladatköreit, irányítását, forrásait, tevékenységeit és az általa nyújtott szolgáltatásokat; megállapítja, hogy az 1. táblázatban található információkat az ügynökség szolgáltatta; arra kéri a Számvevőszéket, hogy ellenőrizze az 1. táblázat tartalmát;

               3.

               kitart amellett, hogy az ügynökségeknek a pénz megfelelő elköltése mellett a pénz lehető leghatékonyabb és legeredményesebb elköltésére is törekedniük kell; felhívja a Számvevőszéket, hogy vizsgálja meg annak lehetőségét, hogy az ügynökségekről szóló éves különjelentésébe felvegye a teljesítmény és a kitűzött célok elérésének értékelését e tekintetben és a 2003. évi gazdálkodás jóváhagyásáról szóló állásfoglalásaival összhangban ragaszkodik a következő szempontok figyelembevételéhez: a lehetőségekhez mérten a különböző ügynökségek részéről el kell kerülni a feladatok megkettőzését, és egyértelművé kell tenni a nyilvánossággal folytatott kommunikációban az átláthatóság érvényesítésének javítására irányuló intézkedéseket, valamint a szerződéskötés, a képzés és a felelősségek meghatározása valamennyi szintjén a nemek közötti pozitív fellépésre irányuló közösségi intézkedéseket;

               4.

               megállapítja, hogy a Közösség ügynökségei nem mindig rendelkeznek jó hírnévvel és sajtónyilvánossággal, és hogy sokan közülük nem érdemelnének ennyire rossz hírnevet, megállapítja továbbá, hogy erre fel kell hívni az uniós polgárok figyelmét, és ahányszor csak szükséges a megfelelő eszközökkel igazolni kell ezen ügynökségek létjogosultságát és az általuk elért eredményeket; kéri a Bizottságot, hogy tegyen lépéseket ennek érdekében az általa szükségesnek ítélt eszközök felhasználásával;

               5.

               megállapítja, hogy az Európai Unió 2004-es bővítése jelentős hatást gyakorolt a Közösség ügynökségeinek szerkezetére és működésük módjára; számos ügynökség ezt jelzi is tevékenységéről szóló jelentésében, különösen azt, hogy megnövekedett adminisztrátorainak létszáma; kéri a Bizottságot, hogy elemezze a felmerült, illetve feltételezett nehézségeket, és tegyen javaslatot a szükséges szabályozási módosításokra;

               6.

               megjegyzi, hogy a Bizottság elkötelezte magát amellett, hogy formai szempontból összehangolja főigazgatóságainak saját tevékenységeikről szóló jelentéseit; kéri, hogy hasonló módon gondolják végig a Közösségek ügynökségei tevékenységeiről szóló jelentéseket, amelyek tartalma óriási különbségeket mutat; kéri a Bizottságot, hogy határozza meg a Közösségek ügynökségei számára, hogy a tevékenységeikre vonatkozóan milyen információkat és mutatókat kell feltétlenül szerepeltetniük;

               7.

               üdvözli az átvitt előirányzatok csökkentése során elért eredményeket; ösztönzi az ügynökséget, hogy folytassa tovább az átvitt előirányzatok további csökkentésére irányuló erőfeszítéseit;

               8.

               sürgeti az ügynökséget, hogy a lehető leghamarabb léptesse életbe új pénzügyi szabályzatának részletes végrehajtási szabályait és a kockázatelemzésen alapuló belső ellenőrzési eljárásokat;

               9.

               kitart amellett, hogy az ügynökségnek tiszteletben kell tartania a keretszerződések időtartamára vonatkozó szabályokat;

               10.

               elvárja az ügynökségtől, hogy a jövőben az adott év negatív egyenlegeit vegye fel egy, a következő pénzügyi évre vonatkozó költségvetésmódosításba;

               11.

               felhívja a Bizottságot, hogy segítse az ügynökségeket az elkövetkező évre meghatározott munkaterv lehető legszorosabb követésében, a tevékenységek megfelelő tervezésének és végrehajtásának lehetővé tételében, és különösen a munkaterhelés jelentős, utolsó pillanatban történő megváltoztatásainak elkerülésében;

               12.

               felkéri a Bizottságot, hogy az ügynökségek közötti együttműködést tegye hatékonyabbá a munkák megkettőzésének elkerülése és a hiányosságok orvoslása révén, különösen az olyan közös területeken, mint a képzés, a közösségi politikák általános végrehajtása, a legújabb vezetési rendszerek alkalmazása és a költségvetéssel való hatékony és eredményes gazdálkodás.

      (1)  HL C 269., 2005.10.28., 1. o.

      (2)  HL C 332., 2005.12.28., 23. o.

      (3)  HL L 248., 2002.9.16., 1. o.

      (4)  HL L 216., 1994.8.20., 1. o. A legutóbb az 1112/2005/EK rendelettel (HL L 184., 2005.7.15., 5. o.) módosított rendelet.

      (5)  HL L 357., 2002.12.31., 72. o. Az 1261/2005/EK, Euratom rendelettel (HL L 201., 2005.8.2., 3. o.) módosított rendelet.


title: 2004/884/EK: A Tanács határozata (2004. december 13.) a Régiók Bizottsága egy osztrák póttagjának kinevezéséről

text:
               22.12.2004

               HU

               Az Európai Unió Hivatalos Lapja

               L 374/72

      A TANÁCS HATÁROZATA

   (2004. december 13.)
   a Régiók Bizottsága egy osztrák póttagjának kinevezéséről
   (2004/884/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre, és különösen annak 263. cikkére,
   tekintettel az osztrák kormány javaslatára,
   mivel:

               (1)

               A Tanács 2002. január 22-én határozatot fogadott el a Régiók Bizottsága teljes jogú tagjainak és póttagjainak kinevezéséről (1).

               (2)

               Manfred DÖRLER elhalálozását követően a Régiók Bizottsága egy póttagjának helye betöltetlen maradt, és erről a Tanácsot 2004. október 6-án tájékoztatták,

         A KÖVETKEZŐKÉPPEN HATÁROZOTT:
   Egyetlen cikk
   A Tanács Manfréd DÖRLER helyére Gebhard HALDER-t (Landtagspräsident, Vorarlberger Landtag) nevezi ki a Régiók Bizottságának póttagjává a hivatali idő fennmaradó részére, azaz 2006. január 25-ig.

      Kelt Brüsszelben 2004. december 13-án.

            a Tanács részéről

            az elnök

         B. R. BOT

      (1)  HL L 24., 2002.1.26., 38. o.